《木兰花慢 过故友周文夏园亭》
清代·陈维崧

东风昏似梦，又吹我、此间行。算有限欢娱，无多光景，也费经营。

当初笑呼猿鹤，待功成、绿野始寻盟。空却池塘睡鸭，留些栏槛穿莺。

盈盈。残月不胜情。依旧下帘旌。叹堤杨尚短，林花未满，舞馆先倾。

清明。满园蝴蝶，只和烟、带雨舞回汀。黄雪廊边旧事，水明楼畔前生。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。